# Leandre Villaronga i Garriga

Leandre Villaronga i Garriga (Barcelona, Barcelonès, 14 de març de 1919 - Barcelona, Barcelonès, 20 de juliol de 2015) va ser un investigador numismàtic i un prestigiós col·leccionista i estudiós de la moneda de l'edat antiga de la península Ibèrica.
De professió industrial passamaner i de formació autodidàctica, s'especialitzà en treballs de numismàtica, i la publicació dels seus estudis van aconseguir ràpidament un gran reconeixement internacional. Durant els seus anys d'investigació, va reunir més de 60.000 fitxes d'arxiu amb dades que li permeteren catalogar, descriure i situar cronològicament les peces, així com sistematitzar les emissions i analitzar les dades ponderals i les rareses.
La seva obra comprèn més de dos-cents articles i catorze llibres consagrats, en la seva major part, a la numismàtica antiga. Fou un treballador incansable i un estudiós generós que compartia les dades que podien fer avançar les investigacions sobre numismàtica. Va ser un innovador metodològic i el creador d'una veritable escola de numismàtica al país.
Va ser membre i president fundador de la Societat Catalana d'Estudis Numismàtics, filial de l'Institut d'Estudis Catalans, entre el 1979 i el 1995, i posteriorment, en les següents juntes directives, el seu vicepresident. Fou doctor honoris causa per la Universitat de Colònia (1981) i rebé diversos guardons. Fou membre de la International Numismatic Comission entre els anys 1986 i 1994. El 1970 va fundar l'anuari Acta Numismàtica, que va dirigir durant trenta-un anys. La seva trajectòria d'investigació ha estat distingida amb els màxims guardons per les societats numismàtiques americana, anglesa, belga i francesa.

## Publicacions

* Las monedas de Arse-Saguntum (1967)
* Las monedas hispano-cartaginesas (1973)
* La moneda de Barcelona (1976), The Aes coinage of Emporion (1977)
* Las monedas ibéricas de Ilerda (1978)
* Numismática antigua de Hispania(1979)
* Les monedes ibèriques de Tàrraco (1983)
* Estadística aplicada a la Numismàtica (1985)
* Tresors monetaris de la península Ibèrica anteriors a August (1993)
* Denarios i quinarios ibéricos (1995)
* Corpus nummum Hispaniae ante Augusti aetatem (1994)
* Les dracmes iberiques i llurs divisors (1998)
* Les dracmes emporitanes de Principi del segle II de C. (2002)
* Ancient Coinage of the Iberian Peninsula (2011), amb Jaume Benages. Aquesta última publicació és el colofó de tot un treball que, de manera exhaustiva i científicament plantejada, ofereix l'estudi de la totalitat de les monedes emeses entre les gregues del segle V aC i les barcelonines de l'emperador Màxim Tirà del segle V dC.
També ha realitzat cinc monografies sobre les monedes de plata gregues d'Emporion i Rhode i les seves imitacions ibèriques (1997-2003).

## Referències

* 1 2 3 4 «.xml Leandre Villaronga i Garriga». Gran Enciclopèdia Catalana. Barcelona: Grup Enciclopèdia Catalana. [Consulta: 29 agost 2018].
* 1 2 3 4 5 Casanova, Rossend «Leandre Villaronga i Garriga (1919-2015). El gran especialista en moneda antigua». La Vanguardia, 29-07-2015 [Consulta: 29 agost 2018].
* ↑ Crusafont, Miquel «Leandre Villaronga (1919-2015)». Compte Rendu. International Numismatic Council, Núm. 62, 2015, pàg. 67-71. Arxivat de l'original el 29 d’agost 2018 [Consulta: 29 agost 2018].
* ↑ Ripollès i Alegre, Pere Pau «Bibliografia del Dr. Leandre Villaronga». Acta numismàtica, vol. 21-22-23 (1991-1992-1993), pàg. 17-30.
* ↑ IEC. «Leandre Villaronga i Garriga (Barcelona, 1919)». A: Directori de les societats filials: (1907-2007). Institut d'Estudis Catalans, 2009, p. 264. ISBN 978-84-92583-11-9 [Consulta: 29 agost 2018].

## Bibliografia

* Balaguer Prunés, Anna M. «Perfil biogràfic del Dr. Leandre Villaronga i Garriga». Acta numismàtica, vol. 21-22-23, (1991-1992-1993), pàg. 13-15.
* Crusafont i Sabater, Miquel de. «Un professor sense càtedra». El Punt Avui, 16-11-2015 [Consulta: 29 agost 2018].